Jaya
Jaya ehk Puncak Jaya ([p'untšak dž'aja], 'Võidukas mäetipp') ehk Carstenszi Püramiid on Uus-Guinea saare kõrgeim tipp (4884 m). See kuulub Sudirmani mäeahelikku, mis asub Indoneesia Paapua provintsi lääneosa kõrgmaal. Teised lähedased tipud on Carstenszi idatipp (4808 m), Sumantri (4855 m) ja Ngga Pulu (4863 m). Mäe teiste nimede hulgas on Nemangkawi (amungkali keeles) ja Gunung Sukarno (indoneesia keeles 'Sukarno mägi' Indoneesia esimese presidendi järgi). Puncak Jaya on kõrgeim mägi kogu Indoneesias, Okeaanias ja kõrguselt viies mägi Kagu-Aasias. See on ka kõrgeim tipp Himaalaja ja Andide vahel ning maailma kõrgeim saarel asuv mägi. Mõne allika järgi, mis ei arva Indoneesiat Okeaania hulka, on Okeaania kõrgeim tipp siiski Wilhelmi mägi (4509 m). Mäest vahetult loodes asub Grasbergi kaevandus, mis on üks maailma suuremaid kulla- ja vasekaevandusi.